bluuebunny/crossref_metadata_2025 huggingface dataset:
Έφηβοι και διαδίκτυο
Authors: Λιούπη Χρυσάνθη
Published: September 2021

Η παρούσα έρευνα στοχεύει στην ανάδειξη και κατανόηση των παραγόντων που σχετίζονται με την υπερβολική χρήση του διαδικτύου. Συμμετείχαν 904 μαθητές, ηλικίας 12 έως 18 ετών και 825 γονείς που προέρχονταν από περιοχές των νομών Λαρίσης και Μαγνησίας και ειδικότερα, από ένα μεγάλο αστικό κέντρο, μια πρωτεύουσα νομού, μια δημοτική ενότητα της πρωτεύουσας του νομού και μια νησιώτικη περιοχή. Τα ερωτηματολόγια που δόθηκαν στους μαθητές ήταν τα εξής: το Τεστ Εξάρτησης στο Διαδίκτυο, η Συντομευμένη Κλίμακα Καταγραφής Συμπτωμάτων, το Ερωτηματολόγιο Αυτοαποτελεσματικότητας για Παιδιά και οι Αντιλήψεις για τις Πρακτικές Ανατροφής των Παιδιών. Επίσης δόθηκαν ερωτηματολόγια σχετικά με τα κοινωνικοδημογραφικά χαρακτηριστικά και τη χρήση διαδικτυακών δραστηριοτήτων. Στους γονείς δόθηκε η Κλίμακα Εκτίμησης Προσαρμοστικότητας και Συνοχής της Οικογένειας. Τα ευρήματα έδειξαν ότι το 14.1% των μαθητών έκανε υπερβολική χρήση του διαδικτύου, ενώ οι μαθητές που κατοικούσαν στο μεγάλο αστικό κέντρο ήταν πιο επιρρεπείς στην υπερβολική χρήση έναντι σε αυτούς που κατοικούσαν στη δημοτική ενότητα της πρωτεύουσας του νομού. Το μέσο επίπεδο χρήσης του διαδικτύου ήταν υψηλότερο στην ηλικία των 15 και σε όσους μαθητές χρησιμοποιούσαν το διαδίκτυο από όταν ήταν στο δημοτικό σχολείο. Τα μέσα κοινωνικής δικτύωσης αποτελούσαν τον κυριότερο λόγο χρήσης του διαδικτύου για τους μαθητές, ενώ η υπερβολική διαδικτυακή χρήση σχετίστηκε με τα κοινωνικά δίκτυα, τα διαδικτυακά παιχνίδια, τη λήψη μουσικής, ταινιών και άλλου υλικού, τον διαδικτυακό τζόγο και τις πορνογραφικές ιστοσελίδες. Επιπρόσθετα, παρουσιάστηκαν διαφορές φύλου αναφορικά με το είδος των διαδικτυακών δραστηριοτήτων. Εν συνεχεία, το μέσο επίπεδο χρήσης του διαδικτύου σχετίστηκε με τα συμπτώματα ψυχοπαθολογίας, με την ακαδημαϊκή, συναισθηματική και κοινωνική αυτοαποτελεσματικότητα των εφήβων, με τις πρακτικές ανατροφής από τους γονείς και με την αντιλαμβανόμενη οικογενειακή συνοχή των γονέων. Οι υπερβολικοί χρήστες του διαδικτύου είχαν αυξημένα τα συμπτώματα ψυχοπαθολογίας, τον έλεγχο-υπερπροστασία, την απόρριψη και την αγχώδη ανατροφή, ενώ μειωμένη ήταν η ακαδημαϊκή, συναισθηματική και κοινωνική αυτοαποτελεσματικότητα και η συναισθηματική ζεστασιά από τους γονείς. Τέλος, οι προβλεπτικοί παράγοντες στην υπερβολική χρήση του διαδικτύου ήταν τα αυξημένα συμπτώματα ψυχοπαθολογίας και η απόρριψη από τους γονείς. Συμπερασματικά, οι έφηβοι στην Ελλάδα φαίνεται να είναι επιρρεπείς στην υπερβολική χρήση του διαδικτύου και η εθιστική συμπεριφορά σχετίζεται με παράγοντες που αφορούν τόσο σε ατομικό όσο και σε κοινωνικό επίπεδο, όπως είναι για παράδειγμα η ψυχική ευημερία και οι διαπροσωπικές και οικογενειακές σχέσεις. Ειδικότερα, η απόρριψη ως πρακτική ανατροφής από τους γονείς και τα συμπτώματα ψυχοπαθολογίας των εφήβων θα πρέπει να λαμβάνονται υπόψη από μελλοντικές έρευνες καθώς φάνηκε ότι ευνοούν την ανάπτυξη της εθιστικής συμπεριφοράς.
Μελέτη του λειτουργικού ρόλου της πρωτεΐνης Set κατά τα πρώιμα αναπτυξιακά στάδια του οργανισμού-μοντέλου Danio rerio (zebrafish)
Authors: Σερίφη Ηλιάνα
Published: September 2021

Η ογκοπρωτεΐνη SET είναι μια εξελικτικά συντηρημένη πρωτεΐνη η οποία εκφράζεται σε όλους τους ιστούς και τους τύπους κυττάρων. Είναι πολυλειτουργική, με ρόλο στην αναδιοργάνωση της χρωματίνης, στη γονιδιακή έκφραση, στη ρύθμιση του κυτταρικού κύκλου, στην απόπτωση και στην κυτταρική μετανάστευση. Χαρακτηριστική είναι η δράση της ως αναστολέας της πρωτεϊνικής φωσφατάσης 2A (ΡΡ2Α). Επιπλέον, εμπλέκεται στην ανάπτυξη της νόσου Alzheimer όπως και διαφόρων τύπων καρκίνου, γεγονός που έχει πυροδοτήσει μελέτες για την αξιοποίησή της ως μόριο- στόχο στη θεραπεία αυτών των ασθενειών. Σκοπός της εργασίας ήταν η διερεύνηση του φυσιολογικού ρόλου της SET σε επίπεδο οργανισμού. Συγκεκριμένα, αξιοποιήθηκε το zebrafish όπου εκφράζονται δύο παράλογες πρωτεΐνες, οι Seta και Setb. Οι Seta/b παρουσιάζουν εξαιρετικά υψηλό ποσοστό ομολογίας τόσο μεταξύ τους όσο και με την ανθρώπινη ορθόλογη. Η ανάλυση του προτύπου έκφρασης των seta/b έδειξε ότι τα μετάγραφα κατανέμονται στο όριο μεσεγκεφάλου-οπίσθιου εγκεφάλου, στο μελάχρουν επιθήλιο του αμφιβληστροειδούς, στη στιβάδα των γαγγλιακών κυττάρων και την ακτινωτή οριακή ζώνη των οφθαλμών, στις αισθητήριες δομές του αυτιού και στους νευρομαστούς της πλευρικής γραμμής. Όμοια αποτελέσματα προήλθαν από πειράματα ανοσοφθορισμού αναδεικνύοντας την έκφραση των γονιδίων set στα αισθητήρια όργανα του zebrafish. Ο λειτουργικός χαρακτηρισμός των γονιδίων έγινε μέσω πειραμάτων καταστολής έκφρασης. Η στόχευση των δύο γονιδίων seta/b μέσω χρήσης ειδικού αντινοηματικού ολιγομερούς (morpholino MOab), προκάλεσε αύξηση της απόπτωσης, μείωση του κυτταρικού πολλαπλασιασμού και οδήγησε στην ανάπτυξη μορφολογικών αλλαγών. Μέσω συνδυαστικής έγχυσης ΜΟab και mRNA του ανθρώπινου γονιδίου SET επετεύχθη μερική ανάκτηση του φαινοτύπου. Αντίστοιχες παρατηρήσεις προήλθαν τόσο από τη χρήση ενός αντινοηματικού ολιγομερούς με διαφορετικό μηχανισμό δράσης (morpholino ΜΟb) όσο και μέσω του συστήματος CRISPR-Cas9. Επιπλέον, η μείωση της έκφρασης των πρωτεϊνών Seta/b οδήγησε σε μείωση του αριθμού των ενεργών νευρομαστών, όπως διαπιστώθηκε έπειτα από in vivo χρώση των morphants με τη φθορίζουσα ουσία FM1-43. Στο ίδιο αποτέλεσμα οδήγησε η καταστολή του setb μέσω έγχυσης του ΜΟb ή του gRNA/Cas9. Η παραπάνω παρατήρηση επιβεβαιώθηκε και μέσω φαρμακολογικής αναστολής των Seta/b, έπειτα από έκθεση των εμβρύων στο φάρμακο FTY720. Συνδυαστικά, μέσω εναλλακτικών μεθόδων, αποδείχθηκε η λειτουργική συσχέτιση των Seta/b με τα κροσσωτά κύτταρα των νευρομαστών. H ανάλυση του προτύπου γονιδιακής έκφρασης των morphants ανέδειξε την ύπαρξη διαφορικά εκφραζόμενων γονιδίων τα οποία, μέσω ρύθμισης της μεταγραφής, επηρεάζουν τη διαφοροποίηση και την ανάπτυξη των οργάνων του αισθητήριου συστήματος. Συμπερασματικά, τα αποτελέσματα που προέκυψαν από τη συγκεκριμένη εργασία, συνδέουν για πρώτη φορά την δράση των γονιδίων seta και setb με την εμβρυογένεση και την ανάπτυξη των οργάνων του αισθητήριου συστήματος.
Η επίδραση του μεταβολικού συνδρόμου στην έκβαση χειρουργικών ασθενών που υποβάλλονται σε λαπαροτομία
Authors: Λαού Ελένη
Published: September 2021

ΕΙΣΑΓΩΓΗ: Το μεταβολικό σύνδρομο αποτελεί ένα σύνολο αλληλοσυσχετιζόμενων παραγόντων κινδύνου μεταβολικής προέλευσης, οι οποίοι φαίνεται ότι προάγουν την ανάπτυξη αθηροσκλήρωσης και την εμφάνιση καρδιαγγειακής νόσου και σακχαρώδους διαβήτη τύπου ΙΙ. Χαρακτηρίζεται από διαταραγμένη ανοχή γλυκόζης, αυξημένα επίπεδα τριγλυκεριδίων, μειωμένα επίπεδα HDL-C, αρτηριακή υπέρταση και κεντρικού τύπου παχυσαρκία. ΣΚΟΠΟΣ: Σκοπός της παρούσας μελέτης είναι να εκτιμήσει την επίδραση του ΜΣ στην περιεγχειρητική έκβαση ασθενών που υποβάλλονται σε εκλεκτική λαπαροτομία. ΜΕΘΟΔΟΣ: Σε αυτήν την προοπτική μελέτη παρατήρησης (ClinicalTrials.gov: NCT02447523) συμμετείχαν 105 διαδοχικοί μη διαβητικοί ασθενείς (ASA I-III) που υποβλήθηκαν σε εκλεκτική λαπαροτομία, διάρκειας > 1 ώρα, στο Πανεπιστημιακό Γενικό Νοσοκομείο Ιωαννίνων. Οι ασθενείς χωρίστηκαν σε δύο ομάδες με βάση τη διάγνωση του ΜΣ. Έγινε καταγραφή των κλινικών χαρακτηριστικών, περιεγχειρητικών δεδομένων, εργαστηριακών μετρήσεων και περιεγχειρητικών επιπλοκών με βάση σύγχρονους Ευρωπαϊκούς ορισμούς (European Perioperative Clinical Outcome). ΑΠΟΤΕΛΕΣΜΑΤΑ: Ο επιπολασμός του ΜΣ ανήλθε στο 57.1%. Οι ασθενείς με ΜΣ εμφάνιζαν πιο συχνά στεφανιαία νόσο και περιφερική αγγειακή νόσο (p<0.05). Δεν παρατηρήθηκαν διαφορές στη διάρκεια του χειρουργείου, διάρκεια της αναισθησίας και στον όγκο και στο είδος των χορηγούμενων υγρών μεταξύ των δύο ομάδων. Η παρουσία του συνδρόμου σχετίστηκε με 2,64 φορές μεγαλύτερο κίνδυνο για επιπλοκές από το αναπνευστικό σύστημα (95% CI 1,18-5,95, p=0,019) και με 3,42 φορές μεγαλύτερο κίνδυνο για εμφάνιση επιφανειακών λοιμώξεων τραύματος (95% CI 1.05-11.13, p=0,041). Επιπρόσθετα, στους ασθενείς με ΜΣ, όλα τα χαρακτηριστικά του συνδρόμου συσχετίστηκαν ανεξάτητα με την εμφάνιση επιπλοκών. ΣΥΜΠΕΡΑΣΜΑΤΑ: Το ΜΣ στο σύνολό του, αλλά και οι επιμέρους μεταβολικές διαταραχές που το απαρτίζουν, σχετίστηκαν με αυξημένο κίνδυνο περιεγχειρητικών επιπλοκών, σε ασθενείς που υποβάλλονται σε προγραμματισμένη λαπαροτομία.
Επιγενετικοί ρυθμιστές και ασύμμετρη κυτταρική διαίρεση
Authors: Καρανίκα Ελευθερία
Published: September 2021

Η άτυπη πρωτεϊνική κινάση Haspin είναι υπεύθυνη για τη φωσφορυλίωση της ιστόνης Η3 στη θρεονίνη 3 (H3T3ph). Κατά τη διάρκεια της μίτωσης, η H3T3ph εντοπίζεται στα κεντρομερίδια, παρέχοντας μια θέση πρόσδεσης για το σύμπλοκο CPC (Chromosomal Passenger Complex). Παρότι η σύνδεση του συμπλόκου CPC στο κεντρομερίδιο είναι σημαντική για τη σωστή διάταξη των χρωμοσωμάτων και τον διαχωρισμό των αδελφών χρωματίδων, ποντίκια στα οποία το γονίδιο της Haspin έχει αδρανοποιηθεί (KnockOut-KO) αναπτύσσονται φυσιολογικά χωρίς να παρουσιάζουν σημαντικά ελλείμματα, εκτός από κάποιες ανωμαλίες που παρατηρούνται στους όρχεις. Για να διαχωριστούν οι ζωτικές και μη ζωτικές λειτουργίες της Haspin, εξετάστηκαν εμβρυονικά βλαστικά κύτταρα ποντικού στα οποία έχει απαλειφθεί ή υπερεκφράζεται η συγκεκριμένη πρωτεΐνη. Τα αποτελέσματα δείχνουν ότι η Haspin δεν είναι απαραίτητη για την αυτο-ανανέωση και την έκπτυξη των πολυδύναμων κυττάρων. Παρόλα αυτά, η απουσία της επηρεάζει την in vitro διαφοροποίηση και η αστάθμητη έκφρασή της επηρεάζει σοβαρά την έκφραση ορχεο-ειδικών γονιδίων. Επί τη βάσει αυτών και άλλων συνηγορητικών στοιχείων, προτείνεται ότι η φωσφορυλίωση της θρεονίνης-3 από τη Haspin, μαζί με την τρι-μεθυλίωση της λυσίνης-4 στην ιστόνη Η3 (H3K4me3), λειτουργούν ως ένας επιγενετικός «διακόπτης», που ρυθμίζει την έκφραση αναπτυξιακά σημαντικών γονιδίων κατά τη διάρκεια της σπερμιογένεσης
Μελέτη miRNA που εμπλέκονται σε σηματοδοτικά μονοπάτια στον καρκίνο του πνεύμονα
Authors: Τοκαμάνη Μαρία
Published: September 2021

O μεταγραφικός παράγοντας ΝF-κΒ έχει συσχετισθεί με ποικίλες βιολογικές λειτουργίες και ασθένειες, συμπεριλαμβανομένου και του καρκίνου. Η συμβολή των μελών της υπεροικογένειας των μεταγραφικών παραγόντων ΝF-κΒ στον καρκίνο δεν περιορίζεται μόνο στον ρόλο που διαδραματίζει ως μεσολαβητής στα σηματοδοτικά μονοπάτια της φλεγμονής, αλλά φαίνεται να εμπλέκεται στη ρύθμιση του κυτταρικού πολλαπλασιασμού, την απόπτωση, την κυτταρική επιβίωση, την απόκριση σε βλάβες του DNA, τη μετανάστευση και τη διήθηση των κυττάρων. H μελέτη της επίδρασης των σηματοδοτικών μονοπατιών του NF-κΒ στην έκφραση των ογκογόνων και των ογκοκατασταλτικών miRNA, καθώς η ισορροπία τους καθορίζει την έκβαση ενός φυσιολογικού κυττάρου μετά την έκθεση του σε ογκογόνα σήματα και στρεσογόνους παράγοντες. Επίκεντρο της διατριβής αυτής ήταν η ταυτοποίηση microRNA που σχετίζονται με τις δύο βασικές πορείες του NF-κB, την κανονική και την μη κανονική ή εναλλακτική και η διερεύνηση του ρόλου των ταυτοποιημένων miRNA σε διάφορες διεργασίες του κυττάρου, κυρίως μέσω της ταυτοποίησης και επικύρωσης των γονιδίων-στόχων τους.
Μελέτη ενδοκρινολογικών και λιποκυτοκινικών παραγόντων σε προεφηβικά παιδιά σε σχέση με τη σωματική άσκηση
Authors: Σχοινά Μαρία
Published: September 2021

ΣΚΟΠΟΣ ΤΗΣ ΜΕΛΕΤΗΣ: Οι θεωρητικές σχέσεις μεταξύ των βλαπτικών επιδράσεων του μεταβολισμού του λιπώδους ιστού, της φλεγμονής και του κυτταρικού οξειδωτικού stress με τις ορμονικές μεταβολές κατά την εφηβεία. Μελετήθηκαν αγόρια φυσιολογικού βάρους και παχύσαρκα πριν και μετά την διενέργεια οξείας άσκησης σαν παράγοντα ενεργειακής απαίτησης. ΜΕΘΟΔΟΣ: Πειραματική μελέτη παρέμβασης(Cross sectional). Ελήφθη δείγμα αίματος από εβδομήντα έξι υγιή αγόρια στην προ(10.6±0.2 έτη, 28 φυσιολογικού βάρους, και 11 παχύσαρκα) και αρχόμενη(11.4±0.2 έτη, 25 φυσιολογικού βάρους και 12 παχύσαρκα) εφηβεία, πριν και μετά την εφαρμογή οξείας άσκησης στο 70% του VO2 max. Μετρήθηκαν η λεπτίνη, η αδιπονεκτίνη, δείκτες φλεγμονής (hsCRP,hs IL-6 ), δείκτες προ(TBARS,PCs) και αντί (γλουταθειόνηGSH,οξειδωμένη γλουταθειόνηGSSG, καταλάση και ολική αντιοξειδωτική ικανότηταTAC) οξείδωσης. Αποτελέσματα: Οι βασικές μετρήσεις και μετά την άσκηση της αδιπονεκτίνης ήταν υψηλότερες και η λεπτίνη και η hsCRP ήταν χαμηλότερες σε κανονικού βάρους παρά σε παχύσαρκα αγόρια στην προ ή αρχόμενη εφηβεία, ενώ η hsIL-6 ήταν υψηλότερη σε παχύσαρκα σε σχέση με κανονικού βάρους αγόρια στην προ-εφηβεία. Σε προ- εφηβικά παχύσαρκα αγόρια οι βασικές μετρήσεις της hsCRP είχαν αρνητική σχέση με την καταλάση. Η hsIL-6 είχε θετική συσχέτιση με τα PCs και η μεταβολή Δ της αδιπονεκτίνης είχε θετική συσχέτιση με την μεταβολή της καταλάσης. Οι βασικές μετρήσεις της hsIL-6 είχε θετική σχέση με τη λεπτίνη και ήταν ο καλύτερος αρνητικός και ο δεύτερος καλύτερος θετικός δείκτης πρόβλεψης για το λόγο GSH/GSSG και τα PCs μετά την άσκηση αντίστοιχα. Η λεπτίνη ήταν ο καλύτερος αρνητικός προβλεπτικός δείκτης για την γλουταθειόνη μετά την άσκηση, ο λόγος μέση/ύψος ήταν ο καλύτερος θετικός δείκτης για τη τιμή των TBARS μετά την άσκηση, το z score του ΔΜΣ (Δείκτης Μάζας Σώματος) και η αδιπονεκτίνη ήταν ο καλύτερος δείκτης για την πρόβλεψη των μετά την άσκηση PCs και καταλάσης αντίστοιχα. Οι βασικές συγκεντρώσεις της τεστοστερόνης αυξάνουν μετά την άσκηση σε αρχόμενης εφηβείας αγόρια. ΣΥΜΠΕΡΑΣΜΑΤΑ: Σε όλα τα παιδιά η λεπτίνη και η αδιπονεκτίνη προβλέπουν αρνητικά και θετικά την αντιοξείδωση αντίστοιχα. Η hsCRP αυξάνει και έχει αρνητική σχέση με την αντιοξείδωση σε παχύσαρκα προ εφηβικά αγόρια. Έτσι η παιδική παχυσαρκία σχετίζεται με την άσηπτη φλεγμονή και το οξειδωτικό stress ενώ η αντιοξείδωση βελτιώνεται με την εφηβεία.
Χαρακτηρισμός και ταυτοποίηση καραβίδων εσωτερικών νερών της ηπειρωτικής Ελλάδας
Authors: Λάγκη Αναστασία
Published: September 2021

Στην Ελλάδα, απαντώνται τρία αυτόχθονα είδη καραβίδων των εσωτερικών νερών (Astacus astacus, A. leptodactylus και Austropotamobius torrentium) και ένα ξενικό είδος από τη Βόρεια Αμερική (Pacifastacus leniusculus). Στόχος της παρούσας διατριβής είναι ο γενετικός χαρακτηρισμός και η φυλογενετική και φυλογεωγραφική ανάλυση των ειδών καραβίδας στην Ελλάδα. Για την διεκπεραίωση της μελέτης, πραγματοποιήθηκαν συστηματικές και εκτεταμένες δειγματοληψίες στην ηπειρωτική Ελλάδα. Η διερεύνηση της γενετικής δομής και ποικιλότητας των καραβίδων πραγματοποιήθηκε κάνοντας χρήση μιτοχονδριακών γονιδίων (ενίσχυση τμημάτων των 16S και COI γονιδίων). Αναλυτικά παρουσιάζονται τα αποτελέσματα που προέκυψαν από τη χρήση βιοπληροφορικών εργαλείων (προγραμμάτων και γλώσσας προγραμματισμού). Διαπιστώνεται μια πολύπλοκη και ανεξάρτητη μικρο-εξέλιξη των αυτόχθονων καραβίδων. Συγκεκριμένα, φαίνεται ότι τα Βαλκάνια έπαιξαν σημαντικό ρόλο στην φυλογεωγραφία των Astacus astacus και Austropotamobius torrentium. Στο Astacus leptodactylus παρατηρείται γεωγραφική ασυνέχεια μεταξύ των απλοτυπικών ομάδων. Ταυτοποιείται για πρώτη φορά το αλλόχθονο είδος Pacifastacus leniusculus στην Ελλάδα. Επιπλέον, η χρήση έξι μικροδορυφορικών δεικτών, επέτρεψε τη μελέτη του πολυμορφισμού, της δομής και της δημογραφικής ιστορίας του Astacus astacus στην Ελλάδα. Βασιζόμενοι στα αποτελέσματα της παρούσας διατριβής, γίνεται συζήτηση των πιθανών αιτιών (γεωλογικών, κλιματικών και υδρολογικών φαινομένων) που συνέβαλαν στην παρατηρούμενη γενετική δομή και ποικιλότητα των καραβίδων. Διαπιστώνεται, επιπλέον, ότι η κατανομή και η γενετική δομή των ειδών επηρεάστηκαν και από ανθρώπινες παρεμβάσεις (δηλαδή μεταφορές πληθυσμών καραβίδας από τον άνθρωπο).
Μικρο-ρευστονικές διατάξεις για χρωματογραφία και βιοεφαρμογές σε μικροεργαστήριο ψηφίδας
Authors: Καστανιά Αθηνά
Published: September 2021

Η παρούσα διδακτορική διατριβή στοχεύει τον σχεδιασμό, κατασκευή, χαρακτηρισμό και θεωρητική ανάλυση μικρο-ρευστονικών διατάξεων για χρωματογραφικούς διαχωρισμούς. Το μεγαλύτερο μέρος της διατριβής αφορά κυρίως δύο διατάξεις για καθαρισμό βακτηριακού (και δευτερευόντως ανθρώπινου γενωμικού) DNA με εκχύλιση στερεάς φάσης. Πιο συγκεκριμένα, τα επιτεύγματα της διατριβής συνοψίζονται παρακάτω:Α) Αναπτύχθηκε μια πολυμερική μικρο-ρευστονική διάταξη από πολύ(μεθακρυλικό μεθυλεστέρα) (PMMA) για καθαρισμό DNA. Η διάταξη έχει πολύ υψηλή ενεργή επιφάνεια και πυκνότητα καρβοξυλομάδων που οφείλονται στην απ’ ευθείας εγχάραξη με πλάσμα οξυγόνου και ταυτόχρονη μικρο-νανοΰφανση στο πολυμερικό της υπόστρωμα. Είναι ικανή να καθαρίσει με εκχύλιση στερεάς φάσης βακτηριακό DNA από Salmonella, και επέδειξε καθαρισμό DNA με μεγάλη δυναμική έκταση από 5 έως 1,9x10^8 κύτταρα (που αντιστοιχούν σε 26,3 fg – 2 x 500 ng) και υψηλή απόδοση. Η διάταξη καθαρισμού βακτηριακού DNA ενσωματώθηκε σε μια πλατφόρμα ολοκληρωμένου μικροεργαστηρίου σε ψηφίδα και χρησιμοποιήθηκε με επιτυχία για εφαρμογή σε κυτταρολύματα από Salmonella και σε γάλα επιμολυσμένο με Salmonella. Ένα παρόμοιο πρωτόκολλο και μια διάταξη με το ίδιο μικρο-νανοϋφασμένο πολυμερικό υπόστρωμα χρησιμοποιήθηκαν επιτυχώς και για καθαρισμό ανθρώπινου γενωμικού DNA και αξιολογήθηκαν σε προκαταρκτικά πειράματα για εφαρμογές εγκληματολογικής έρευνας.Β) Επίσης, αναπτύχθηκε μια δεύτερη μικρο-ρευστονική διάταξη, της οποίας η μικρο-νανοϋφασμένη με πλάσμα επιφάνεια επικαλύφθηκε με πολυαμίνες. Σε αυτήν βελτιστοποιήθηκε ένα pH-εξαρτώμενο πρωτόκολλο πρόσδεσης/έκλουσης βακτηριακού DNA από Salmonella με υψηλή απόδοση. Το πλεονέκτημα αυτής της νέας διάταξης και πρωτοκόλλου που χρησιμοποιήθηκε, είναι ότι δεν απαιτεί χρήση αιθανόλης ή χαοτροπικού διαλύματος, που είναι γνωστοί παρεμποδιστές των κατάντη διεργασιών π.χ. της ενίσχυσης ή ανίχνευσης DNA. Γ) Αναπτύχθηκε ένα αναλυτικό μοντέλο με μια απλοποιημένη εξίσωση για την κινητική πρόσδεσης κυττάρων (όπως βακτήρια) που ρέουν μέσα από ένα μικροκανάλι και ταυτόχρονα δεσμεύονται πάνω στην επιφάνειά του εξαιτίας ακινητοποιημένων στην επιφάνεια αντισωμάτων. Η θεωρητική αυτή μελέτη συνδέεται με το θέμα της ασφάλειας τροφίμων και είναι ένα χρήσιμο εργαλείο πρόβλεψης για σχεδιασμό μικρο-ρευστονικών διατάξεων. Δ) Τέλος, αξιολογήθηκε μικροστήλη από πολυμερές κυκλο-ολεφίνης με πυκνή συστοιχία μικροκολόνων στο εσωτερικό της για χρωματογραφία αντίστροφης φάσης. Χρησιμοποιήθηκε μια πολύ απαιτητική κατασκευή με εν θερμώ αποτύπωση από σφραγίδα πυριτίου με βαθμίδα θερμοκρασίας και ακολούθησε στεγανοποίηση με θερμική συγκόλληση σε ελασματοποιητή. Η στήλη χρησιμοποιήθηκε για πρώτους διαχωρισμούς διαλυμάτων ακεταμινοφαίνης και προπυλοπαραβενίου.
Η διασφάλιση της ποιότητας στη διδασκαλία και μάθηση
Authors: Ιωακειμίδου Βασιλική
Published: September 2021

Η ποιότητα στην εκπαίδευση έχει τα τελευταία χρόνια εξελιχθεί σε κομβικής σημασίας ζητούμενο. Η εξ αποστάσεως εκπαίδευση ως ένα δυναμικά εξελισσόμενο μέρος της παγκόσμιας εκπαιδευτικής πραγματικότητας αναζητά τα πατήματά της στη διαδρομή προς τη διαρκή βελτίωση των παρεχόμενων υπηρεσιών της. Αχαρτογράφητα παραμένουν ακόμα τα μονοπάτια προς την ποιότητα στην καρδιά της εκπαιδευτικής διαδικασίας, τη διδασκαλία και τη μάθηση με τα ιδιαίτερα εκείνα στοιχεία που χαρακτηρίζουν την εξ αποστάσεως εκπαίδευση. Σε αυτό ακριβώς το σημείο προσπαθεί να συμβάλει στο πεδίο η διατριβή.Υιοθετήθηκε ένα ευέλικτο ερευνητικό σχέδιο που εξελίχθηκε σταδιακά από τη βιβλιογραφική επισκόπηση σε ερευνητικές εφαρμογές με ποιοτικά και ποσοτικά δεδομένα. Μετά από πιλοτικές εφαρμογές και βελτιώσεις, ένα ερωτηματολόγιο με πενήντα κλειστού και ανοικτού τύπου ερωτήσεις συμπληρώνουν περισσότεροι από χίλιοι φοιτητές και ένα αντίστοιχο συμπληρώνουν περισσότεροι από τριακόσιοι διδάσκοντες στο Ελληνικό Ανοικτό Πανεπιστήμιο. Τα δεδομένα έρχονται να εμπλουτιστούν από δεκαεπτά συνεντεύξεις με στόχο τη διερεύνηση σε μεγαλύτερο βάθος.Αναδεικνύονται όψεις και νοηματοδοτήσεις της ποιότητας ως μια δυναμική μετασχηματιστική διαδικασία διαρκούς βελτίωσης και ανάπτυξης με βάση οπτικές των κύριων συντελεστών στην εκπαιδευτική πράξη, εκπαιδευόμενων και εκπαιδευτικών, φιλτραρισμένες αντίστοιχα από τη μαθησιακή και τη διδακτική τους εμπειρία. Βαθιές αποχρώσεις της ποιότητας αναδύονται από την εμπειρία προσωπικοτήτων διεθνούς εμβέλειας αλλά και ακαδημαϊκών σε θέσεις κλειδιά στο Ελληνικό Ανοικτό Πανεπιστήμιο όπου πραγματοποιήθηκαν οι ερευνητικές εφαρμογές. Η διατριβή αποτυπώνει μετά από θεωρητική και εμπειρική διαπραγμάτευση ένα σύνολο θεωρήσεων για θέματα ποιότητας στη διδασκαλία και μάθηση στην εξ αποστάσεως πανεπιστημιακή εκπαίδευση έτσι όπως προκύπτουν από εμπλεκόμενους με διαφορετικές οπτικές.
Etude néotectonique des rivages occidentaux du canal d’Atalanti
Authors: Ροντογιάννη-Τσιαμπάου Θεοδώρα
Published: September 2021

Η περιοχή των δυτικών ακτών του Βόρειου Ευβοϊκού κόλπου (Λοκρίδα και Βοιωτία) είναι μια περιοχή έντονα τεκτονισμένη που παρουσιάζει μεγάλη σεισμική δράση. Οι σχηματισμοί που αποτελούν την μελετηθείσα πε¬ριοχή ανήκουν στην Πελαγονική Ζώνη. Τα νεώτερα ιζήματα εί¬ναι πλειοκαινικής και πλειστοκαινικής ηλικίας, κυρίως λιμναίας και ποταμολιμναίας φύσης. Απαντούν ακόμα υφάλμυροι σχηματισμοί κάτω πλειστοκαινικής ηλικίας, ενώ οι θαλάσσιες αποθέσεις άνω πλειστοκαινικής και ολοκαινικής ηλικίας εί¬ναι περιορισμένης έκτασης.Η περιοχή αυτή έχει επηρεαστεί από έντονες εφελκυστικές τάσεις με αποτέλεσμα την δημιουργία πολυάριθμων και μεγάλων κανονικών ρηγμάτων. Η πρώτη εφελκυστική φάση προκάλεσε τη δημιουργία των πλειοκαινικών λεκανών και συνεχίστηκε μετά την ιζηματογένεση, επηρεάζοντας τους λιμναίους αυτούς σχηματισμούς. Η μικροτεκτονική ανάλυση ενός αριθμού κανονικών ρηγμάτων της περιοχής που έχουν επηρεάσει τους πλειοκαινικούς σχηματισμούς, επιβεβαίωσε το καθεστώς τάσεων που επικρατούσε στη μελετηθείσα περιοχή κατά και μετά τη Πλειοκαινική περίοδο με κύρια διεύθυνση επέκτασης ΒΑ-ΝΔ. Η δεύτερη εφελκυστική φάση που συνεχίζεται και σή¬μερα είναι τεταρτογενούς ηλικίας και έχει διεύθυνση επέκτα¬σης ΒΔ-ΝΑ, παρόμοια με αυτήν που έχουν δώσει οι μηχανισμοί γένεσης στην εστία των σεισμών. Αυτή είχε σαν αποτέλεσμα την ανάδραση παλαιότερων ρηγμάτων και τη δημιουργία νέων στην πε¬ριοχή, καθώς και το σχηματισμό του βόρειου Ευβοϊκού κόλπου. Οι δύο αυτές εφελκυστικές φάσεις διακόπτονται από ένα επεισόδιο συμπίεσης, όχι πολύ έντονο, που συνέβηκε κα¬τά τη διάρκεια του Κάτω Πλειστόκαινου και έδωσε ανάστροφα ρήγματα και πτυχώσεις τοπικού χαρακτήρα.Τα τεκτονικά δεδομένα (παρουσία κατοπτρικών επιφανειών ρηγμάτων με γραμμώσεις τύπου "grosses cannelures") καθώς και τα στρωματογραφικά στοιχεία (ύπαρξη μεγάλων ιζηματογενών λε¬κανών τεταρτογενούς ηλικίας) αναθεωρούν τις υπάρχουσες απόψεις και δείχνουν ότι η επεκτατική φάση ηλικίας Μέσου Πλειστόκαινου έως Σήμερα είναι πολύ έντονη. Οι σύγχρονες εφελκυστικές τάσεις που δρουν στην περιο¬χή προκαλούν την ανάδραση των προϋπαρχόντων ρηγμάτων και την εκδήλωση έντονης σεισμικότητας. Σημαντική σεισμοτεκτονική δομή της περιοχής αποτελεί το ρήγμα Μαρτίνου-Αταλάντης, μή¬κους 60 περίπου χιλιομέτρων, που ανέδρασε το 1894, με καταστρε¬πτικά αποτελέσματα.Τέλος στο πλαίσιο της παρούσας έρευνας συντάχθηκε γεωλογικός-τεκτονικός χάρτης των Πλειο-Πλειστοκαινικών αποθέσεων της μελετηθείσας περιοχής σε κλίμακα 1:50.000.
The impact of solitude on authentic leadership development
Authors: Καρδάση Ουρανία
Published: September 2021

In this work, we investigate the relationship between solitude andauthentic leadership development. Despite the work of previous researchersin the field of Authentic Leadership (e.g. Avolio et al., 2004; Avolio &Gardner, 2005) and Solitude (e.g. Long, 2003; Long & Averill, 2003, Burger,1995), there has been no systematic connection between these two conceptsso far. Therefore, we propose a conceptual framework, which describesthe role of solitude as a mediating mechanism, leading from Inner Search toAuthentic Leadership development. Next, we apply this framework empirically in a large panel of firmsand a sample of 140 managers and 375 subordinates, by means of FactorAnalysis and Structural Equation Modelling (S.E.M.). Results indicate thatsolitude does, indeed, fully mediate the effect of Inner Search on AuthenticLeadership.
Ιστολογική και υπερμικροσκοπική ανοσοεντόπιση των ενζύμων και πρωτεϊνών των κυτταρικών δομών αποθήκευσης της νοραδρεναλίνης στον κατεχολαμινικό πυρήνα Locus coeruleus του ανθρώπινου εγκεφάλου
Authors: Κλουκίνα-Πανταζίδου Ισμήνη
Published: September 2021

Οι ανθρώπινοι μονοαμινικοί νευρώνες χαρακτηρίζονται από πολυάριθμα σφαιρικά οξεόφιλα πρωτεϊνικά σωμάτια, που προέρχονται από φυσιολογικά μιτοχόνδρια διατηρώντας τη διπλή μεμβράνη. Στον Υπομέλανα Τόπο (LC) εμφανίζουν σωματοδενδριτική κατανομή και αποτελούν αποθηκευτικά κυστίδια νοραδρεναλίνης. Η ελάττωσή τους συνδυάζεται με εκδήλωση νόσου Πάρκινσον (NΠ). Σκοπός της διατριβής ήταν η διερεύνηση της σύστασης και του ρόλου τους σε φυσιολογικές και παθολογικές καταστάσεις. Η μελέτη πραγματοποιήθηκε σε νεκροτομικό υλικό εγκεφάλων φυσιολογικών ατόμων και ασθενών με NΠ. Ως ιστός-αναφοράς χρησιμοποιήθηκε μυελώδης μοίρα ανθρώπινων επινεφριδίων και πραγματοποιήθηκε ιστοχημική και ανοσοϊστοχημική σύγκριση των πρωτεϊνικών σωματίων με τα χρωμιόφιλα κοκκία. Σε υπερμικροσκοπικό επίπεδο εφαρμόστηκε ανοσοϊστοχημεία με κολλοειδή χρυσό. Η μιτοχονδριακή προέλευση των πρωτεϊνικών σωματίων επισφραγίστηκε με ανοσοεντόπιση σε αυτά της μιτοχονδριακής πορίνης. Παράλληλα, πραγματοποιήθηκε υποκυτταρική εντόπιση των πρωτεϊνών χρωμογρανίνη Α και του κυστιδιακού μεταφορέα μονοαμινών-2, στα πρωτεϊνικά σωμάτια. Η μελέτη των παθολογικών εγκεφάλων ανέδειξε επιπλέον, την εντόπιση της α-συνουκλεΐνης στα πρωτεϊνικά σωμάτια και στη νευρομελανίνη των νευρώνων του LC. Η μελέτη των πρωτεϊνικών σωματίων που είναι υπεύθυνα για σωματοδενδριτική αποθήκευση και πιθανή απελευθέρωση της νοραδρεναλίνης στους ανθρώπινους νευρώνες του LC και η συμμετοχή τους στη δημιουργία των σωματίων Lewy, όπως υποδεικνύει η εντόπιση κοινών συστατικών ανάμεσα στις δύο αυτές δομές, θα βοηθήσει στη διερεύνηση της ΝΠ.
Computational methods for the identification of statistically significant genes
Authors: Σακελλαρίου Αργύρης
Published: September 2021

Σε αυτή την διατριβή αντιμετωπίσαμε το πρόβλημα της επιλογής γονιδίων από ταξινομημένες λίστες. Προτείναμε μια νέα υβριδική μέθοδο επιλογής χαρακτηριστικών (mAP-KL) που συνδυάζει με επιτυχία μια μέθοδο πολλαπλού ελέγχου υποθέσεων και μια μέθοδο συσταδοποίησης (Affinity Propagation) μαζί με έναν δείκτη ποιότητας συστάδων των Krzanowski & Lai, για την επιλογή ενός μικρού αλλά αντιπροσωπευτικού υποσυνόλου γονιδίων. Υποβάλαμε τη μέθοδό μας σε διάφορες αξιολογήσεις με δεδομένα προσομοίωσης μικροσυστοιχιών καθώς και με πραγματικά δεδομένα μικροσυστοιχιών. Τα συνολικά αποτελέσματα της αξιολόγησης δείχνουν ότι η mAP-KL παράγει συνοπτικά υποσύνολα από υπογραφές γονιδιακής έκφρασης οι οποίες σχετίζονται βιολογικά και μπορούν να χρησιμεύσουν ως ένα πολύτιμο διακριτικό εργαλείο για διαγνωστικούς και προγνωστικούς σκοπούς, με τον εντοπισμό πιθανών βιοδεικτών της νόσου σε ένα ευρύ φάσμα ασθενειών. Τέλος, προκειμένου να δώσουμε στην ερευνητική κοινότητα με τη δυνατότητα να εφαρμόσει την mAP-KL σε οποιοδήποτε σύνολο δεδομένων γονιδιακής έκφρασης, αναπτύξαμε τη μεθοδολογία μας σε ένα Bioconductor/R- πακέτο το οποίο συνοδεύεται και από άλλες επιπλέον λειτουργίες.
Σύνθεση συµπλόκων στοιχείων μετάπτωσης µε βιολογικής σηµασίας μόρια
Authors: Γαλάνη Αναστασία
Published: September 2021

Το αντικείµενο της παρούσας διδακτορικής διατριβής αφορά την µελέτη συµπλόκων ενώσεων του χαλκού, του ψευδαργύρου, του µολυβδαινίου και του βαναδίου µε µόρια βιολογικής και φαρµακολογικής σηµασίας. Συγκεκριµένα µελετάται η σύνθεση, ο χαρακτηρισµός και η ταυτοποίηση συµπλόκων ενώσεων του χαλκού, ψευδαργύρου,µολυβδαινίου και βαναδίου µε τους υποκαταστάτες λεβοφλοξασίνη, 1.10-φαινανθρολίνη, 2.2΄-διπυριδίνη, καρνιτίνη, µαλονικό οξύ και καφεϊκό οξύ. Οι υποκαταστάτες αυτοί είναι σηµαντικοί διότι εµπλέκονται σε βιολογικές διεργασίες και έχουν φαρµακολογικές εφαρµογές. Τα προαναφερθέντα στοιχεία µετάπτωσης, είναι απαραίτητα για τον άνθρωπο και τα φυτά, συµµετέχοντας σε πολλές βιολογικές δράσεις. Οι κινολόνες είναι µια κατηγορία συνθετικών φαρµάκων, τα οποία είναι παράγωγα της 4-κινολόνης, και είναι γνωστά για την αντιβακτηριακή τους δράση κυρίως λόγω της παρεµπόδισης σχηµατισµού του δεοξυριβονουκλεικού οξέος. Στο πλαίσιο αυτό αναφέρεται η σύνθεση, η µελέτη και ο χαρακτηρισµός µε στοιχειακή ανάλυση και διάφορες φασµατοσκοπικές µεθόδους (IR, UV-Vis, EPR, NMR, TGA) των συµπλόκων ενώσεων της λεβοφλοξασίνης. Παρασκευάσθηκαν σύµπλοκες ενώσεις της τρίτης γενεάς φθοροκινολόνης, λεβοφλοξασίνης, παρουσία και µη υποκαταστατών δοτών ετεροκυκλικών ατόµων αζώτου όπως 2.2-διπυριδίνης και 1.10-φαινανθρολίνης. Σε ορισµένα από αυτά πραγµατοποιήθηκε η επίλυση της δοµής µε περίθλαση ακτίνων Χ. Μελετήθηκε περαιτέρω ο τρόπος αλληλεπίδρασης των συµπλόκων αυτώνµε DNA καθώς και η δράση τους έναντι τριών διαφορετικών µικροοργανισµών, των Escherichia Coli, Pseudomonas Aeruginosa και Staphylococcus Aureus. Πραγµατοποιήθηκε επίσης προσδιορισµός της κυτταροτοξικής τους δράσης έναντι της κυτταρικής σειράς, MCF-7. Περαιτέρω στα σύµπλοκα της λεβοφλοξασίνης µε τον ψευδάργυρο πραγµατοποιήθηκαν πειράµατα µικροσκοπικής φθορισµοµετρίας (confocal fluorescent). Η καρνιτίνη, είναι ένα µόριο που εµπλέκεται σε βιολογικές οξειδώσεις. Επιπλέον είναι γνωστή για την αντικαρκινική και αντιδιαβητικήτης δράση όπως και τα µόρια µαλονικό και καφεϊκό οξύ. Στο πλαίσιο αυτό αναφέρεται η σύνθεση, η µελέτη και ο χαρακτηρισµός µε στοιχειακή ανάλυση και διάφορες φασµατοσκοπικές µεθόδους (IR, UV-Vis, NMR, TGA) συµπλόκων ενώσεων των προαναφερθέντων υποκαταστατών. Σε ορισµένα από αυτά πραγµατοποιήθηκε επίλυση της κρυσταλλικής δοµής µε περίθλαση ακτίνων Χ. Περαιτέρω πραγµατοποιήθηκε προσδιορισµός της αντικαρκινικής και εν µέρει της αντιδιαβητικής τους δράσης in vitro και in vivo. Στα σύµπλοκα της καρνιτίνης πραγµατοποιήθηκαν επίσηςπειράµατα µικροσκοπικής φθορισµοµετρίας (confocal fluorescent).
Φωτοκαταλυτική αναγωγή του νερού με χρήση διθειολενικών συμπλόκων
Authors: Κουτσούρη Ευγενία
Published: September 2021

This work was conducted within the PhD thesis in the field of Inorganic Chemistry andInorganic Technology, at the Inorganic Laboratory of the Chemistry Department of UoA. Itcovers literature photocatalytic systems for hydrogen production with homogeneousphotocatalysis, whereas experimental deals with the synthesis and characterization of complexesthat show strong absorptions in the visible region and could act as chromophores orphotocatalysts for hydrogen production. During this thesis complexes [Cu(4,4΄-dcbpy)2]Cl,where dcbpy=2,2'-bypiridine-4,4'-dicarboxylate and [Cu(5,5΄-dcbpy)2]Cl, where dcbpy=2,2'-bypiridine-5,5'-dicarboxylate, which can be used as proton reductive catalysts, have beensynthesized. Also, rhenium complexes have been prepared following the literature procedures:[Rebpy(CO)3Br], [Rebpy(CO)3Cl], [Rebpy(CO)3(MeCN)](PF6), [Rebpy(CO)3(NCS)](PF6),which can be used as chromophores. All these complexes were characterized byphysicochemical methods, FT-IR, UV-Vis, 1H-NMR, cyclic voltammetry (CV), andspectroscopy methods, emission. During this thesis the photocatalytic systems have been testedfor hydrogen production where the complexes [Rebpy(CO)3Br], [Rebpy(CO)3Cl],[Rebpy(CO)3(MeCN)](PF6), [Rebpy(CO)3(NCS)](PF6), [Ru(bpy)3]Cl2, [Ru(dcbpy)2Cl2],[Ru(dcbpy)2qdt] were used as photosensitizers (PS), the complexes [Ni{S2C2(Ph)2}2],[Ni{S2C2(Ph)2}2](NEt4), [Ni{S2C2(Ph)(Ph-OCH3-4)}2], [Ni{S2C2(Ph)(Ph-OCH3-4)}2](NEt4),[Ni{S2C2(Ph-OCH3-4)2}2], [Ni{S2C2(Ph-OCH3-4)2}2](NEt4), [Ni{S2C2(Ph)2}2C3],[Ni{S2C2(Ph)(Ph-OCH3-4)}2C3], [Ni{S2C2(Ph-OCH3-4)2}2C3], [Ni(bdt)2](TBA), [Ni(bdt)2C3],[Ni(S4C3)Fe(CO)Cp*](BF4), [W{S2C2(C6H5)2}3], [W{S2C2(C6H5)2}3](TBA), [Cu(4,4΄-dcbpy)2]Cl, and [Cu(5,5΄-dcbpy)2]Cl as proton reductive catalysts, and the speciestriethanolamine TEOA and ascorbic acid/sodium ascorbate as sacrificial electron donors. Σhesolvents used were DMF, DMF/ H2O, CH3CN/H2O, acetone, CH2Cl2, H2O. For the detection ofH2 a gas chromatographer with a thermal conductivity detector (TCD) was used.
Η Ευρωπαϊκή Πρωτοβουλία Πολιτών
Authors: Στεφανή Μαρία
Published: September 2021

Η έρευνα στην παρούσα διδακτορική διατριβή οργανώνεται σε έντεκα συνολικά κεφάλαια. Μετά το πρώτο κεφάλαιο, που αποτελεί την εισαγωγή και την αναλυτική περιγραφή των προσανατολισμών προς τους οποίους θα κινηθεί η ερευνητική προσπάθεια, ακολουθεί στο δεύτερο μια πρώτη και γενική αναφορά στο θεσμό της λαϊκής πρωτοβουλίας, όπως αυτός είναι γνωστός σε διάφορες έννομες τάξεις στον ευρωπαϊκό χώρο. Με απώτερο στόχο να καταστεί δυνατή η αξιολόγηση της λειτουργίας του θεσμού σε υπερεθνικό επίπεδο και να αποκτηθεί ένα μέτρο σύγκρισης αναφορικά με τη λειτουργία και τα αποτελέσματά του, στο τρίτο κεφάλαιο επιχειρείται η παρουσίαση των νομοθετικών ρυθμίσεων που διέπουν το θεσμό σε μια σειρά κρατών-μελών της Ένωσης αλλά και μη κρατών-μελών, όπως π.χ. η Ελβετία. Λόγω της άρρηκτης σύνδεσης του θεσμού της λαϊκής πρωτοβουλίας με το θεσμό του δημοψηφίσματος, το τέταρτο κεφάλαιο αφιερώνεται στην παρουσίαση του θεσμού του δημοψηφίσματος. Στο ίδιο κεφάλαιο -κατ’ αναλογία με το προηγούμενο- επιχειρείται η συγκριτική διερεύνηση της εφαρμογής του θεσμού του δημοψηφίσματος στα κράτη της ευρωπαϊκής ηπείρου.Περαιτέρω, πρόκριμα για τη συνολική αξιολόγηση και συνεισφορά του θεσμού της Πρωτοβουλίας Πολιτών σε επίπεδο Ένωσης αποτελεί προφανώς η διαπίστωση της ύπαρξης ή μη δημοκρατικού ελλείμματος στην όλη λειτουργία της Ευρωπαϊκής Ένωσης, στην έρευνα του οποίου αφιερώνεται το πέμπτο κεφάλαιο. Στο έκτο κεφάλαιο ερευνάται πλέον συστηματικά η φυσιογνωμία του θεσμού της Ευρωπαϊκής Πρωτοβουλίας Πολιτών όχι γενικά και αφηρημένα αλλά συγκεκριμένα με βάση τις ρυθμίσεις που εισήγαγε ο Κανονισμός 211/2011. Ακολουθεί το έβδομο κεφάλαιο στο οποίο ερευνάται η διαφοροποίηση του θεσμού της Ευρωπαϊκής Πρωτοβουλίας Πολιτών από εκείνους της αναφοράς στο Ευρωπαϊκό Κοινοβούλιο και της αναφοράς (καταγγελίας) στον Ευρωπαίο Διαμεσολαβητή. Στο όγδοο κεφάλαιο επιχειρείται η εντελώς πρωτογενής έρευνα επί των Ευρωπαϊκών Πρωτοβουλιών Πολιτών που αναλήφθηκαν μέχρι σήμερα από τους πολίτες της Ένωσης. Παρουσιάζεται συνοπτικά τόσο το αίτημα της Πρωτοβουλίας όσο και η περαιτέρω τύχη της κάθε μιας εξ αυτών. Ακολουθεί το συναφές κεφάλαιο εννέα στο οποίο παρατίθενται αναλυτικά στατιστικά στοιχεία για όλες τις μέχρι σήμερα αναληφθείσες πρωτοβουλίες. Στο δέκατο κεφάλαιο επιχειρείται μια συνολική θεώρηση του θεσμού κυρίως με βάση την εμπειρία της μέχρι σήμερα εφαρμογής του θεσμού και αναδεικνύονται οι βελτιωτικές προτάσεις που έχουν κατατεθεί. Η έρευνα κλείνει με την εξαγωγή των σχετικών συμπερασμάτων.
Σχεδιασμός και σύνθεση νέων νευροστεροειδών με αντιπολλαπλασιαστική και νευροπροστατευτική δράση
Authors: Πάντζου Αθανασία
Published: September 2021

Στην παρούσα διδακτορική διατριβή, σχεδιάσθηκαν και συντέθηκαν νέαα νάλογα της πρεγνενολόνης (PREG) και της δεϋδροεπιανδροστερόνης (DHEA) με στόχο την αποτίμηση της βιολογικής δράσης σε διάφορα συστήματα.Ειδικότερα για τα ανάλογα της πρεγνενολόνης, ο σχεδιασμός τους βασίσθηκε σε πρόσφατες αναφορές στη βιβλιογραφία για την αντικαρκινική δράση παρόμοιων ενώσεων. Στη συγκεκριμένη περίπτωση, οι ενώσεις είναι τροποποιημένες στο Δ δακτύλιο του στεροειδικού συστήματος, όπου εισήχθησαν διάφορες αρυλοαλκυνυλομάδες. Η δράση των νέων στεροειδών που προέκυψαν αξιολογήθηκε σε διάφορες καρκινικές κυτταρικές σειρές και τα βιολογικά αποτελέσματα ήταν ενθαρρυντικά, δεδομένου ότι τα ανάλογα αυτά επέδειξαν σημαντικές αντιπολλαπλασιαστικές ιδιότητες.Όσον αφορά στα ανάλογα της δεϋδροεπιανδροστερόνης (DHEA), ο σχεδιασμός τους στηρίχθηκε στη νευροπροστατευτική δράση αυτού του ενδογενούς στεροειδούς. Αναλυτικότερα, συντέθηκαν 2 σειρές 17-σπειροκυκλικών αναλόγων: η μεν πρώτη σειρά περιλαμβάνει στεροειδή που φέρουν υποκατεστημένο ή μη εποξειδικό δακτύλιο στη θέση 17, καθώς και κυκλοπροπανικό δακτύλιο στην ίδια θέση, ενώ η δεύτερη σειρά περιλαμβάνει στεροειδή που φέρουν υποκατεστημένους ή μη σπειρο-πυρανικούς και φουρανικούς δακτυλίους στον C17.Τα 17-σπειρο-εποξείδια εμφάνισαν αξιόλογη αντι-αποπτωτική δράση σε νευρικά κύτταρα η οποία δε συνοδεύεται από ορμονικές παρενέργειες, ενώ in vivο πειράματα που πραγματοποιήθηκαν έναντι της πειραματικής αυτοάνοσης εγκεφαλομυελίτιδας επιβεβαίωσαν τη νευροπροστατευτική τους επίδραση. Για τα 17-εποξυ-σπειροκυκλικά στεροειδή πραγματοποιήθηκε διαμορφωτική ανάλυση και έγινε μοριακή μοντελοποίηση αυτών, προκειμένου να ερμηνευθούν τα αποτελέσματα των in vitro πειραμάτων.Τέλος, οι ενδείξεις για αλληλεπίδραση της δεϋδροεπιανδροστερόνης με υποδοχείς του νευροαυξητικού παράγοντα (NGF) αποτέλεσαν το έναυσμα για τη σύνθεση αναλόγου της δεϋδροεπιανδροστερόνης το οποίο προσδέθηκε ομοιοποπολικά στη NovaPEG αμινο-ρητίνη. Πειράματα ανοσοκατακρήμνισης κατέδειξαν ότι το ακινητοποιημένο παράγωγο καταβυθίζει τους συγκεκριμένους υποδοχείς. Με αυτόν τον τρόπο, επιβεβαιώθηκε ο άμεσος συσχετισμός των νευροτροφικών ιδιοτήτων της δεϋδροεπιανδροστερόνης και του νευροαυξητικού παράγοντα και αποσαφηνίσθηκε εν μέρει ο μηχανισμός της αντι-αποπτωτικής δράσης του ανωτέρω νευροστεροειδούς.
Εκτελεστικές λειτουργίες στη σχολική ηλικία
Authors: Νικολάου Όλγα
Published: September 2021

Οι εκτελεστικές λειτουργίες περιγράφονται ως σύνολο αλληλοσχετιζόμενων δεξιοτήτων που κατευθύνουν και ελέγχουν τη στοχοκατευθυνόμενη γνωστική, συμπεριφορική και συναισθηματική λειτουργία. Η νευρολογική τους βάση εντοπίζεται στον προμετωπιαίο φλοιό και τις συνδέσεις του με παρακείμενες περιοχές, ενώ η ανάπτυξη τους πραγματοποιείται σταδιακά και παράλληλα με την ωρίμανση των προμετωπιαίων εγκεφαλικών περιοχών. Αντικείμενο της συγκεκριμένης διδακτορικής διατριβής ήταν η μελέτη συμπεριφορών εκτελεστικής λειτουργίας σε μαθητές ηλικίας 6-12 ετών καθώς επίσης η συνάρτηση αναπτυξιακών μεταβλητών με το βαθμό εκδήλωσης τους. Η πιλοτική έρευνα πραγματοποιήθηκε σε 243 μαθητές σχολείων του Πειραιά. Η κύρια έρευνα πραγματοποιήθηκε σε 575 μαθητές με τυπική ανάπτυξη και 124 μαθητές με αναπτυξιακές διαταραχές που φοιτούσαν σε Δημοτικά Σχολεία του Νομού Αττικής. Η συλλογή των πληροφοριών έγινε με τη χορήγηση της ελληνικής εκδοχής του Behavior Inventory of Executive Function (BRIEF) και της αναθεωρημένης έκδοσης του, BRIEF2 στους γονείς των παιδιών κατόπιν ειδικής άδειας από τον εκδοτικό οίκο PAR. Σκοπός της έρευνας ήταν η διερεύνηση της δομής των εκτελεστικών λειτουργιών και η συσχέτιση των εκδηλούμενων συμπεριφορών τους με την ηλικία, το φύλο και την αναπτυξιακή παθολογία. Οι μελετώμενες εκτελεστικές λειτουργίες περιλαμβάνουν τον ανασταλτικό έλεγχο, την ευελιξία, τη ρύθμιση των θυμικών αντιδράσεων, τη συγκράτηση και ανάκληση των πληροφοριών, την εκκίνηση δράσης, τη στρατηγική δόμηση των πληροφοριών, τον έλεγχο και την αξιολόγηση της παραγωγής, την ευταξία στους χώρους και στα αντικείμενα. Σύμφωνα με τα αποτελέσματα, οι εκτελεστικές λειτουργίες έχουν πολυδιάστατη δομή. Βρέθηκε επίσης συσχέτιση του φύλου, της ηλικίας και των αναπτυξιακών διαταραχών στην εκδήλωση συμπεριφορών εκτελεστικών λειτουργιών. Ειδικότερα, υψηλότερη εκτελεστική δυσλειτουργία παρουσιάζουν τα αγόρια, τα παιδιά που φοιτούν στις μικρότερες τάξεις του δημοτικού καθώς και τα παιδιά με αναπτυξιακές διαταραχές. Τα αποτελέσματα της διατριβής είναι δυνατόν να αξιοποιηθούν για την αξιολόγηση των εκτελεστικών λειτουργιών αλλά και την ανάπτυξη ενισχυτικών προγραμμάτων και ψυχο-εκπαιδευτικών παρεμβάσεων σε γονείς και στη σχολική κοινότητα.
Το ταξίδι του ήρωα στο ελληνικό λαϊκό παραμύθι
Authors: Τσακτσίρα Μαρία
Published: September 2021

Το θέμα της εργασίας μας είναι «Το ταξίδι του ήρωα στο ελληνικό λαϊκό παραμύθι». Η παρούσα διατριβή μελετά παραμύθια που έχει δημιουργήσει ο λαϊκός πολιτισμός. Το σώμα των παραδειγμάτων αποτελείται από πενήντα τέσσερα κείμενα παραλλαγών μαγικών παραμυθιών (ΑΤU 300 - 749), καταγεγραμμένων σε διάφορες περιοχές του ελληνισμού. Αυτά προέρχονται από έρευνα σε εκδομένες συλλογές και λαογραφικά περιοδικά. Καθοριστικό ρόλο έπαιξε παράλληλα και η προσεκτική μελέτη των τόμων του ελληνικού καταλόγου παραμυθιακών τύπων και παραλλαγών, που είναι ανηρτημένοι στην ιστοσελίδα του Ιστορικού Αρχείου Ελληνικής Νεολαίας. Τα κείμενα των παραμυθιών της διατριβής βρίσκονται στο Παράρτημα ΙΙ. Σημείο αναφοράς και αφετηρία είναι οπωσδήποτε το έργο του Ρώσου εθνογράφου και λαογράφου Vladimir Propp για τις «Ιστορικές ρίζες του μαγικού παραμυθιού» (Leningrad 1946), το οποίο αποτελεί μια πρωτότυπη προσπάθεια ανάλυσης του περιεχομένου του παραμυθιού στον άξονα της διαχρονίας και σ’ αυτό επιχειρείται ιστορική ερμηνεία σε σημαντικά σύμβολα που μας απασχολούν. Ο Propp δημοσίευσε την έρευνα αυτή δεκαοκτώ χρόνια μετά τη «Μορφολογία του παραμυθιού» και πολύ αργότερα έγινε γνωστή στον δυτικό κόσμο. Το περιεχόμενο των «Ιστορικών ριζών» παρουσιάζεται στο Παράρτημα Ι. Εκεί παρατίθενται οι περιλήψεις των δέκα κεφαλαίων, διανθισμένες με πολλά αυτούσια αποσπάσματα του κειμένου, καθώς βρίσκεται σε εξέλιξη και η πλήρης μετάφραση και έκδοση της μελέτης στην ελληνική γλώσσα. Στο εισαγωγικό κεφάλαιο της γερμανικής έκδοσης (Μόναχο 1987), όπου βρίσκονται οι παραπομπές της διατριβής, ο Propp αναφέρει ότι το παραμύθι έχει διατηρήσει ίχνη τελετουργικών και εθίμων της προταξικής εποχής, ώστε πάρα πολλά μοτίβα να βρίσκουν την γενετική τους ερμηνεία διαμέσου της σύγκρισης με αυτά τα τελετουργικά. Ωστόσο, υποστηρίζει ότι θα ήταν τραγικό λάθος, να λάβουμε θέση καθαρά εμπειριστική και να παρατηρήσουμε το παραμύθι ως ένα είδος χρονικού. Το κριτήριο με βάση το οποίο επιλέχθηκαν οι παραλλαγές που αναλύουμε είναι ότι παρουσιάζουν ήρωες που μετακινούνται και ταξιδεύουν· εστιάζουμε δηλαδή στον εντοπισμό παραμυθιών με συγκεκριμένη δομή, όπου είναι εμφανές το αφηγηματικό ταξίδι και η συμβολική περιπλάνηση. Μας ενδιαφέρουν ιδιαίτερα οι λειτουργίες και οι συμβολισμοί που περιλαμβάνονται στην πλοκή από την αναχώρηση μέχρι και την επιστροφή του ήρωα – αναζητητή. Δύο μεγάλοι, τεμνόμενοι κύκλοι κομίζουν ποσοτικά την πλειοψηφία των μοτίβων που εξετάζουμε: ο ένας είναι ο κύκλος του μυητικού τελετουργικού και ο άλλος είναι ο κύκλος των αντιλήψεων για τον θάνατο και τα μετά από αυτόν. Ο Propp θεωρεί ότι ο κύκλος της μύησης είναι η αρχαιότερη βάση του παραμυθιού. Όλα τα μοτίβα που περιέχονται στη λίστα της μύησης, ενωμένα, μπορούν να γίνουν αντικείμενο επεξεργασίας και να ‘‘δώσουν’’ ένα ατελείωτο πλήθος παραμυθιών. Στο παραμύθι έχουν διατηρηθεί θρησκευτικές αντιλήψεις και πίστεις για το θάνατο και την ύπαρξη της ψυχής μετά από αυτόν. Το ταξίδι του παραμυθιακού ήρωα είναι ένα συμβολικό πέρασμα στο κράτος του θανάτου, επιστροφή από αυτό και αναγέννηση σε ένα νέο ανακαινισμένο πρόσωπο.
Ανάπτυξη μεθόδων ανίχνευσης/ποσοτικού προσδιορισμού σημειακών μεταλλάξεων/πολυμορφισμών με μοριακές τεχνικές
Authors: Πετροπούλου Μαργαρίτα
Published: September 2021

Οι ταινίες ξηρών αντιδραστηρίων αποτελούν δημοφιλή μέθοδο διεξαγωγής διαγνωστικών δοκιμασιών. Αρχικά, χρησιμοποιήθηκαν για την ανίχνευση ποικιλίας αναλυτών όπως αντιγόνα ή αντισώματα, ενώ τα τελευταία χρόνια χρησιμοποιούνται και για την ανίχνευση προϊόντων ενίσχυσης νουκλεϊκών οξέων και σημειακών μεταλλάξεων και πολυμορφισμών.Στην παρούσα διδακτορική διατριβή αναπτύχθηκε ταχεία και αξιόπιστη μέθοδος για την ταυτόχρονη ανίχνευση σημειακών μεταλλάξεων και πολυμορφισμών, που σχετίζονται με διάφορες ασθένειες. Χρησιμοποιήθηκε η αντίδραση επέκτασης εκκινητή για τη διάκριση των αλληλίων σε συνδυασμό με ταινία ξηρών αντιδραστηρίων για την ανίχνευση των προϊόντων της γονοτυπικής αντίδρασης. Η μέθοδος εφαρμόστηκε στην ανίχνευση μεταλλάξεων που σχετίζονται με α και β-θαλασσαιμία, θρομβοφιλία και νόσο του Wilson. Επιπλέον, αναπτύχθηκε μέθοδος για την ανίχνευση μεταλλάξεων που προκαλούν α-θαλασσαιμία με ανάλυση καμπύλης τήξης υψηλής διακριτικής ικανότητας και πραγματοποιήθηκε συγκριτική μελέτη με τη μέθοδο γονοτύπησης με ταινία ξηρών αντιδραστηρίων.Η μέθοδος γονοτύπησης με αντίδραση επέκτασης εκκινητή και ταινία ξηρών αντιδραστηρίων περιλαμβάνει: α) αλυσιδωτή αντίδραση πολυμεράσης για την ενίσχυση τμημάτων γονιδίων που περιέχουν τις εξεταζόμενες μεταλλάξεις, β)πολλαπλή αντίδραση επέκτασης εκκινητή παρουσία αλληλοειδικών εκκινητών(ένα ζεύγος για κάθε μετάλλαξη), biotin-dUTPs και DNA πολυμεράσης με υπολειπόμενη 3΄-5΄ εξωνουκλεοτιδική δραστικότητα και γ) ανίχνευση των προϊόντων της αντίδρασης επέκτασης εκκινητή σε ταινία ξηρών αντιδραστηρίων με χρήση νανοσφαιριδίων χρυσού συζευγμένων με αντίσωμα έναντι βιοτίνης. Για την επίτευξη του καλύτερου οπτικού διαχωρισμού των αλληλομόρφων,βελτιστοποιήθηκαν τόσο οι παράμετροι της αντίδρασης επέκτασης εκκινητή όσο και οι παράμετροι της ανίχνευσης των προϊόντων με την ταινία ξηρών αντιδραστηρίων για κάθε εφαρμογή της μεθόδου. Για την αξιολόγηση των μεθόδων πολλαπλής γονοτύπησης/ανίχνευσης μεταλλάξεων σε κάθε εφαρμογή, αναλύθηκαν κλινικά δείγματα γνωστού και άγνωστου γονότυπου και τα αποτελέσματα βρέθηκαν σε πλήρη συμφωνία με μεθόδους αναφοράς.
Οι τοιχογραφίες του καθολικού της μονής Σέλτσου (1697) και η μνημειακή ζωγραφική στην Άρτα στα τέλη του 17ου και στις αρχές του 18ου αιώνα
Authors: Νικολιά Δήμητρα
Published: September 2021

Πρωταρχικός στόχος της έρευνας ήταν η διερεύνηση της τέχνης του ζωγράφου και ιερέα Νικολάου, ο οποίος δηλώνοντας την καταγωγή του από την Άρτα στην κτητορική επιγραφή της μονή Σέλτσου, έθετε εξαρχής το εξαιρετικά ενδιαφέρον δεδομένο της αστικής του προέλευσης. Στη συνέχεια, με αφετηρία το ενυπόγραφο έργο του θα ήταν δυνατό να φωτιστεί η καλλιτεχνική παραγωγή στην πόλη της Άρτας και στην ευρύτερη περιοχή της, η οποία στις αρχές του 18ου αιώνα αποτελεί το δεύτερο σημαντικό αστικό κέντρο της τουρκοκρατούμενης Ηπείρου. Η διατριβή διαρθρώνεται σε πέντε κεφάλαια. Στο πρώτο γίνεται μία σύντομη παρουσίαση των ιστορικών συνθηκών που επικρατούν στην πόλη της Άρτας και στην άμεσα εξαρτώμενη, γεωγραφικά και διοικητικά, περιοχή του Ραδοβισδίου στα τέλη του 17ου αιώνα. Το δεύτερο, που αποτελεί και τον κύριο κορμό της μελέτης, διαιρείται σε τρεις ενότητες. Aρχικά περιγράφεται η αρχιτεκτονική του καθολικού. Στη συνέχεια αναλύονται η κτητορική και άλλες επιγραφές των τοιχογραφιών που μας διαφωτίζουν για την ίδρυση της μονής, τους κτήτορες και το ζωγράφο της. Η τρίτη ενότητα περιλαμβάνει την παρουσίαση του εικονογραφικού προγράμματος, την εικονογραφική ανάλυση και τις τεχνοτροπικές παρατηρήσεις. Προσδιορίζονται οι ποικίλες εικονογραφικές πηγές από όπου αντλεί ο Νικόλαος, στις οποίες περιλαμβάνεται η τρίτη φάση των τοιχογραφιών της μονής Φιλανθρωπηνών, ο διάκοσμος της μονής Αγίου Νικολάου Τζώρας, μνημειακά σύνολα και φορητά έργα της κρητικής σχολής, καθώς και μνημειακοί διάκοσμοι του β΄ μισού του 17ου αιώνα στην περιοχή των Τζουμέρκων και των θεσσαλικών Αγράφων. Παράλληλα ανιχνεύεται η υφολογική σύνδεση του ζωγράφου μας με μνημειακά σύνολα της ευρύτερης περιοχής της Ηπείρου. Στο τρίτο κεφάλαιο παρουσιάζεται και εξετάζεται συνοπτικά η ζωγραφική δύο σύγχρονων της μονής Σέλτσου διακόσμων που μοιράζονται όμοια εικονογραφικά πρότυπα και ταυτόσημους εκφραστικούς τρόπους, στο βαθμό που να παραπέμπουν άμεσα στο έργο του Νικολάου, διαμορφώνοντας μία συνεκτική ομάδα με κοινές καταβολές και αναζητήσεις. Στο τέταρτο κεφάλαιο γίνεται μία σύντομη επισκόπηση των επιτοίχιων διακόσμων που εκτελούνται στην πρώτη εικοσαετία του 18ου αιώνα στην πόλη της Άρτας. Τα σημεία σύνδεσης των λίγο μεταγενέστερων μνημείων της πόλης με το έργο του Νικολάου αλλά κυρίως οι διακριτές τεχνοτροπικές τους διαφορές αποδεικνύουν ότι τα πρώτα χρόνια του 18ου αιώνα αποτελούν σημείο τομής όχι μόνο για την οικονομική ανάπτυξη της πόλης, αλλά και για την καλλιτεχνική της παραγωγή. Στο τελευταίο κεφάλαιο σκιαγραφείται ο χαρακτήρας του τοιχογραφικού διακόσμου της μονής Σέλτσου και παράλληλα γίνονται επισημάνσεις για τις επαφές των ζωγράφων που εργάζονται στην πόλη της Άρτας στις αρχές του 18ου αιώνα με την επτανησιακή ζωγραφική. Η παράμετρος αυτή φαίνεται ότι διαμορφώνει μία νέα κατάσταση ως προς την καλλιτεχνική δημιουργία, η οποία αντανακλάται στις τοιχογραφίες των ναών της πόλης, λίγα χρόνια μετά τη λήξη του έκτου βενετουρκικού πολέμου (1699).